
Ε Ρ Ω Τ Η Σ Η
Προς
Κυρία Υπουργό Εργασίας, Κοινωνικής Ασφάλισης και Κοινωνικής Αλληλεγγύης

ΘΕΜΑ: «Η κυβέρνηση κλείνει το μάτι στους στρατηγικούς κακοπληρωτές και υπονομεύει τη βιωσιμότητα του ΕΦΚΑ»

Κυρία Υπουργέ,

Το Κέντρο Είσπραξης Ασφαλιστικών Οφειλών προκειμένου να ασκήσει πίεση σε στρατηγικούς κακοπληρωτές να καταβάλουν τις οφειλόμενες ασφαλιστικές εισφορές, είχε προχωρήσει στο μέτρο της επιβολής φραγής στην ηλεκτρονική υποβολή Αναλυτικών Περιοδικών Δηλώσεων το 2017, με βάση νομοθετική ρύθμιση που είχε ψηφιστεί το 2013.
Το μέτρο αυτό, αρχικά, συμπεριέλαβε 1.100 οφειλέτες, ενώ σε μια ανάλογη κίνηση προέβη και η Διεύθυνση Ασφάλισης του ΕΦΚΑ σε επιχειρήσεις με χρέη άνω των 500.000 ευρώ.
Το μέτρο της φραγής στην ηλεκτρονική υποβολή αναλυτικών περιοδικών δηλώσεων, είχε ως στόχο να οδηγήσει τους οφειλέτες να υποβάλλουν υποχρεωτικά τις δηλώσεις μόνο στο υποκατάστημα στο οποίο ανήκουν, προκειμένου να είναι αναγκασμένοι, είτε να εξοφλήσουν τις οφειλές τους, είτε να προχωρήσουν σε ρύθμιση. 
Αυτό ήταν προϋπόθεση για να αρθεί η φραγή για την ηλεκτρονική υποβολή Αναλυτικών Περιοδικών Δηλώσεων (ΑΠΔ).
Το μέτρο φαίνεται ότι οδήγησε κάποιες επιχειρήσεις είτε να εξοφλήσουν τις οφειλές τους είτε να ενταχθούν σε ρύθμιση με αποτέλεσμα να ενισχυθούν τα έσοδα του ΕΦΚΑ.
Η διοίκηση του ΕΦΚΑ, όμως, στις 8 Απριλίου 2019 με την εγκύκλιο αρ.18, προχώρησε στην κατάργηση του μέτρου φραγής της ηλεκτρονικής υποβολής Αναλυτικών Περιοδικών Δηλώσεων (ΑΠΔ) για τις επιχειρήσεις που έχουν ληξιπρόθεσμες οφειλές, με βάση το Νόμο 4603/2019 (ΦΕΚ 48/τ.Α/ 14.03.2019).
Ουσιαστικά, αυτό είναι ένα μέτρο που ευνοεί τους στρατηγικούς κακοπληρωτές και επιπρόσθετα θα οδηγήσει στη μείωση των εσόδων του ΕΦΚΑ.
Κυρίως, όμως, είναι ένα μέτρο που καταδεικνύει την ασυνέπεια και την έλλειψη αξιοπιστίας του Κράτους απέναντι στους πολίτες, που αλλάζει τους κανόνες κατά το δοκούν. Όσοι έσπευσαν να ρυθμίσουν ή να εξοφλήσουν τις οφειλές τους τι μήνυμα, άραγε, παίρνουν από μια τέτοια κίνηση;

Κατόπιν των ανωτέρω
Ερωτάται η Κυρία Υπουργός

1. Εάν ήταν ενήμερη της κίνησης της διοίκησης του ΕΦΚΑ να άρει τη φραγή ηλεκτρονικής υποβολής Αναλυτικών Περιοδικών Δηλώσεων (ΑΠΔ) για τις επιχειρήσεις που έχουν ληξιπρόθεσμες οφειλές.
2. Εάν πιστεύει ότι με αυτό τον τρόπο διασφαλίζονται τα έσοδα και η οικονομική βιωσιμότητα του ΕΦΚΑ.
3. Ποια ήταν τα αποτελέσματα στην είσπραξη εσόδων από το μέτρο της φραγής της ηλεκτρονικής υποβολής Αναλυτικών Περιοδικών Δηλώσεων (ΑΠΔ) που ίσχυε μέχρι τις 8 Απριλίου. Πόσα χρήματα εισπράχθηκαν, πόσες επιχειρήσεις εντάχθηκαν σε ρύθμιση;


Ο Ερωτών Βουλευτής

Μάνος Κόνσολας
Βουλευτής Δωδεκανήσου

